Organizácia výletov, vychádzok, exkurzií a súťaží

Účel:

Táto smernica upravuje postup pri organizovaní výletov, vychádzok, exkurzií a súťaží. Súčasťou výchovy a vzdelávania žiakov sú výlety, vychádzky a exkurzie, ktoré predstavujú integrujúcu zložku vedomostí, zručností a postojov. Predmetom smernice je **upraviť jednotný postup pedagogických zamestnancov pri organizovaní školských výletov, vychádzok, exkurzií a súťaží.**

Legislatíva:

Riaditeľka školy vydáva túto internú smernicu, ktorá upravuje organizáciu výletov, vychádzok, exkurzií a súťaží v súlade s cieľmi stanovenými v zmysle zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a zákona č. 138/2019 Z. z. o pedagogických a odborných zamestnancoch a o zmene a doplnení niektorých zákonov.

Čl.1

Všeobecné ustanovenia a ciele výletov, vychádzok, exkurzií a súťaží

* Účasť na školskej akcii je podmienená písomným informovaným súhlasom zákonného zástupcu žiaka, v súlade s §7 ods. 1 vyhlášky č. 320/2008 : v jednom informovanom súhlase môže zákonný zástupca žiaka vyjadriť súhlas s uskutočnením viacerých aktivít a prehlásením o zdravotnej spôsobilosti a bezinfekčnosti žiaka. Tieto prehlásenia potvrdzuje zákonný zástupca žiaka.
* Pre účastníkov platí Vnútorný poriadok školy v plnom rozsahu. Platnosť začína v čase zahájenia výletu, vychádzky, exkurzie a súťaže a končí v čase ukončenia výletu, vychádzky, exkurzie a súťaže.
* Bezprostredne pred zahájením výletu, vychádzky, exkurzie a súťaže prejdú všetci zodpovední pracovníci školskej akcie školením o bezpečnosti a ochrane zdravia pri organizovaní školskej akcie, ktoré vedie riaditeľka školy, alebo osoba ním poverená.
* Náklady spojené s účasťou na školskom výlete, vychádzke alebo exkurzii, si žiaci hradia z vlastných prostriedkov.
* Z miesta konania podujatia možno žiaka uvoľniť len na základe písomného súhlasu zákonného zástupcu žiaka.
* Na výlety a exkurzie mimo sídlo školy sa používajú dopravné prostriedky, ktoré si zabezpečia školy. Buď sa jedná o vyhradené autobusy len na tento účel, alebo o samostatné oddelenia (pokiaľ je to technicky možné ) v železničných vozňoch.
* Pedagogický dozor nad žiakmi pri výletoch, vychádzkach, exkurziách a súťažiach vykonávajú pedagogickí zamestnanci podľa pokynov riaditeľky školy a osobitných predpisov.
* Pedagogický dozor závisí od počtu žiakov a spôsobu prepravy. Pri exkurziách mimo objektu školy nie je možné zveriť jednému učiteľovi viac ako 25 žiakov. V autobuse musia žiakov sprevádzať najmenej dvaja sprievodcovia.
* Vyučujúci zodpovedný za organizáciu výletu, vychádzky, exkurzie a súťaže (vedúci školskej akcie) musí v písomnej forme predložiť na schválenie riaditeľke školy organizačné zabezpečenie hromadnej školskej akcie doplnené o poučenie o bezpečnosti a ochrane zdravia na výletoch, vychádzkach a exkurziách potvrdené podpismi žiakov

Čl.2

Náplň výletov, vychádzok a exkurzií

* Základnú náplň výletu, vychádzky, exkurzie a súťaže tvorí doplnenie teoretických a praktických tém a taktiež prehĺbenie učiva pozorovaním procesov a javov v prirodzených podmienkach a situáciách, predvedenie a umožnenie žiakom priameho styku so životom.
* Činnosť na výletoch sa vhodne doplňuje podľa materiálnych, personálnych a miestnych podmienok o ďalšie pohybové aktivity v prírode (turistika, rekreačné športy, orientačné hry v prírode a pod.), prípadne je možné ich spájať s exkurziami.
* Súčasťou výletov je kultúrne poznávacia a vzdelávacia činnosť (návšteva kultúrnych a historických miest, významných prírodných výtvorov a pod.)

Čl. 3

Organizácia školského výletu

* Školské výlety sú dobrovoľné a môžu byť organizované aj ako súčasť záujmovej činnosti.
* Triedny učiteľ predloží vedeniu školy návrh termínu a miesta konania školského výletu.
* Riaditeľka školy poverí triedneho učiteľa informovaním rodičov o pláne a organizácii školského výletu rodičov. Ak rodičia schvália priebeh a organizáciu školského výletu , poverí riaditeľka školy triedneho učiteľa organizáciou školského výletu. Triedny učiteľ taktiež zabezpečí u zodpovedných osôb, aby bol schválený školský výlet zakomponovaný do ročného plánu výletov a exkurzií.
* Triedny učiteľ navrhne riaditeľke školy personálne zloženie pedagogického dozoru, vrátane zdravotníka.
* Pedagogický dozor má byť na školskom výlete v takom počte, aby na jedného pedagóga pripadalo pri pešej turistike maximálne 15 študentov a pri cykloturistike maximálne 10.
* Objekt, v ktorom sú žiaci ubytovaní, musí vyhovovať z hľadiska zdravotného všeobecne záväzným právnym predpisom a smerniciam, o čom musí byť písomné potvrdenie z Regionálneho úradu verejného zdravotníctva.
* Školské výlety sa môžu organizovať jedenkrát za školský rok a môžu trvať najviac dva vyučovacie dni. Odporúčanou dobou na ich uskutočnenie sú dni po koncoročnej klasifikačnej porade.

* Uvoľnenie z programu školského výletu môže povoliť vedúci školskej akcie. Žiaci, ktorí nie sú účastníkmi školského výletu, sa v čase jeho trvania zúčastňujú vyučovacieho procesu v škole.
* Minimálne jeden deň pred odchodom na školský výlet je vedúci školskej akcie povinný vyplniť organizačné zabezpečenie hromadnej školskej akcie doplnené o poučenie o bezpečnosti a ochrane zdravia na výletoch, vychádzkach a exkurziách a odovzdať ho riaditeľke školy na schválenie.

Čl.4

Organizácia vychádzky

* Vychádzky sa na škole organizujú ako súčasť vyučovania alebo ako sú časť záujmovej činnosti.
* Na vychádzku sa vyberajú lokality a objekty, ktoré sú v blízkosti sídla školy a dajú sa navštíviť počas jednej, maximálne dvoch vyučovacích hodín.
* Náplň vychádzky musí byť obsahovo viazaná na preberané učivo.
* Ak sa vychádzky zúčastňuje viac ako 25 žiakov, vedenie školy určí ďalší pedagogický dozor.

**Čl.5**

**Organizácia exkurzie**

* Škola môže organizovať exkurzie ako súčasť vyučovania alebo ako sú časť záujmovej činnosti.
* Miesto a čas exkurzie vychádzajú z požiadaviek učebných osnov školského vzdelávacieho programu.
* Žiaci jedného ročníka sa môžu v školskom roku zúčastniť najviac na troch exkurziách trvajúcich viac ako 4 vyučovacie hodiny.
* Časovo náročné exkurzie možno organizovať aj v rámci školských výletov, ktoré sa primerane predĺžia.
* Vedúci školskej akcie navrhne riaditeľovi školy personálne zloženie pedagogického dozoru exkurzie. Ak sa exkurzia koná mimo sídla základnej školy alebo pre žiakov viacerých tried, určí riaditeľka vedúceho exkurzie a ďalší pedagogický dozor z radov pedagogických zamestnancov tak, aby počet žiakov na jedného učiteľa vrátane vedúceho exkurzie neprevyšoval číslo 25.

Čl.6

Povinnosti vedúceho školskej akcie

Vedúci školskej akcie je poverený riaditeľku školy organizáciou a vedením školskej akcie

* Vedúci školskej akcie zodpovedá za jej organizačnú prípravu, personálne obsadenie učiteľmi , zabezpečuje vhodný objekt, dopravu, poučenie žiakov o zásadách bezpečnosti. Pri realizácii školskej akcie upresňuje program, riadi činnosť jednotlivých pedagógov,
* dbá na dodržiavanie stanoveného programu a zodpovedá za hospodárenie školskej akcie.

Pred školskou akciou:

* oboznámi sa s príslušnými predpismi, zákonmi, vyhláškami, smernicami a pokynmi,
* overí, či je zamýšľaný objekt vhodný na konanie školskej akcie (hygienická a právna stránka, stravovanie a pod.). Ďalej iniciuje kroky k jeho zmluvnému zabezpečeniu,
* čo najkratšom termíne informuje žiakov a právnych zástupcov o podmienkach účasti na školskej akcii (lokalita, objekt, finančné záležitosti školskej akcie, program školskej akcie, výstroj, poistenie a pod.),
* zaistí výber finančných prostriedkov na zaplatenie školskej akcie,
* stanoví a zaistí spôsob prepravy na školskú akciu a presné miesto a čas zahájenia a ukončenia školskej akcie,
* rozdá žiakom potrebné formuláre, minimálne tri pracovné dni pred zahájením školského výletu odovzdá riaditeľke školy plán výletu, rozpis dozorov, nočných pohotovostí a presnú adresu a telefónne číslo objektu, kde sa výlet uskutoční,
* skontroluje, či určený pracovník prevzal od povereného zamestnanca školy lekárničku s doporučeným obsahom,
* pred zahájením školskej akcie zaistí vedúci školskej akcie riadne poučenie žiakov o bezpečnosti a ochrane zdravia na školskej akcii, jej obsah bude súčasťou dokumentácie,
* vyškolenie potvrdia účastníci podpisom – triedna kniha
* pred zahájením školskej akcie zaistí vedúci školskej akcie riadne poučenie pedagogického dozoru
* pripomenie žiakom nutnosť vziať si so sebou kartu poistenca a potrebné lieky, zabezpečí vybavenú lekárničku,
* zabezpečí písomné potvrdenie z Regionálneho úradu verejného zdravotníctva o vhodnosti ubytovania žiakov a pedagogického dozoru vo vybratom objekte z hľadiska plnenia požiadaviek na umiestnenie, funkčné členenie, priestorové usporiadanie, ubytovanie, stravovanie a prevádzku ubytovacieho zariadenia.

**Počas školskej akcie:**

* na začiatku školskej akcie stanoví denný režim a na každý deň spracuje denný program,
* vedúci školskej akcie je povinný počas školskej akcie dbať na úroveň pohybovej vyspelosti, predchádzajúci výcvik, výkonnosť a zdravotný stav žiakov,
* zodpovedá za výber vhodnej lokality, terénov, príp. objektu exkurzie, pričom zohľadňuje vedomosti, náplň vzdelávania a výkonnosť jednotlivých žiakov,
* počas školskej akcie zohľadňuje stav a vývoj počasia, včas a v primeranej miere zaraďuje prestávky na odpočinok,
* v prípade vážnejších komplikácií (zdravotné problémy viacerých žiakov, úraz, závažné nedostatky v ubytovaní a stravovaní a pod.) okamžite informuje riaditeľku školy,
* o prípadnom úraze informuje okrem riaditeľky školy aj zákonného zástupcu postihnutého žiaka a spíše záznam o úraze, ktorý po príchode odovzdá riaditeľke školy.

**Po návrate zo školskej akcie:**

* do troch pracovných dní po návrate zo školskej akcie odovzdá riaditeľke školy vyhodnotenie školskej akcie,
* vyúčtovanie školskej akcie musí vykonať preukázateľným spôsobom, oboznámiť s ním zákonných zástupcov žiakov a vrátiť nevyčerpané finančné prostriedky,
* vedúci školskej akcie si uchováva doklad o vyúčtovaní.

**Čl.7**

**Povinnosti pedagogického dozoru**

• Pedagogický dozor je zodpovedný za plnenie výchovno-vzdelávacieho programu a za zdravie a bezpečnosť všetkých jemu zverených členov školskej akcie. Podľa pokynov vedúceho školskej akcie vykonáva pedagogický dozor a pomáha pri zabezpečovaní teoretického, praktického a kultúrno-výchovného programu školskej akcie.

* V prípade ak to je potrebné (turistický pochod a pod.), skontroluje pred začatím školskej akcie výstroj členov jemu zverenej skupiny.
* Ak je určený za vedúceho dňa, zodpovedá za denný program školskej akcie.
* Zodpovedá za materiálno-technické a organizačné zabezpečenie školskej akcie podľa nariadení vedúceho školskej akcie.
* Dozor sa začína už 15 minút pred časom určeným na príchod žiakov na určené miesto.

Čl.8

Povinnosti žiakov

**Žiaci sú povinní:**

* dodržiavať Vnútorný poriadok školy doplnený o denný režim školskej akcie, poriadok ubytovacieho zariadenia a športového areálu, nočný kľud, pravidlá bezpečnosti, požiarnej ochrany,
* pokyny sprievodnej osoby v podniku a ďalšie všeobecne právne predpisy, vrátane pravidiel správania sa,
* zúčastňovať sa všetkých činností stanovených plánom a denným programom,
* riadiť sa pokynmi vedúceho školskej akcie, pedagogického dozoru a sprievodnej osoby,
* udržiavať poriadok vo svojich izbách, ubytovacom zariadení a areáli ubytovacieho zariadenia,
* zúčastňovať sa činností vo vhodnom oblečení,
* okamžite informovať pedagogický dozor o úraze a zhoršení zdravotného stavu seba aj ďalších žiakov,
* absolvovať školskú akciu bez vplyvu omamných a návykových látok vrátane alkoholu,
* podrobiť sa orientačnej dychovej skúške alebo orientačnému vyšetreniu testovacím prístrojom na zistenie alkoholu a omamných alebo psychotropných látok v súlade so zákonom NR SR č.214/2009 Z. z.
* uhradiť škodu na majetku, ktorú spôsobil úmyselne alebo vlastnou nepozornosťou,
* pri prechádzaní cez pozemné komunikácie využívať priechody pre chodcov, prechádzať organizovane, pozorne a vzhľadom na cestnú premávku neohrozovať jej bezpečnosť a seba samých,
* pri osobnom voľne, ktoré je určené na prehliadku mesta, obce alebo nákup, pohybovať sa minimálne vo dvojiciach, z dôvodu straty orientácie, autonehody, zdravotných problémov a pod.,
* počas školskej akcie rešpektovať výstražné znamenia.

**Žiakom je zakázané:**

* fajčiť počas celej školskej akcie,
* vlastniť, donášať, distribuovať a zneužívať návykové a omamné látky vrátane alkoholu,

prinášať nebezpečné, zdraviu ohrozujúce predmety, šíriť tlačoviny a iné materiály propagujúce rasizmus, brutalitu, pornografiu, činnosť siekt a združení, ktoré poškodzujú fyzické a duševné zdravie človeka, alebo môžu záporne ovplyvňovať vývoj osobnosti,

* brať cenné veci a väčšie čiastky peňazí,
* používať a manipulovať s elektrickými zariadeniami bez súhlasu vedúceho školskej akcie alebo sprievodnej osoby,
* používať mobilný telefón počas výchovno-vzdelávacích činností, ak to nie je dohodnuté s vedúcim školskej akcie alebo sprievodnej osoby inak,
* piť vodu z nepreverených vodných zdrojov,
* vzďaľovať sa a opúšťať skupinu bez vedomia pedagogického dozoru počas výchovno- vzdelávacích činností.

Čl.9

Bezpečnostné opatrenia - zhrnutie

* Pre prípad ošetrenia žiaka v zdravotníckom zariadení, musí mať žiak ( odovzdá pred začiatkom akcie vedúcemu akcie), k dispozícii svoju kartu poistenca.
* Vedúci školskej akcie uskutoční pred zahájením školskej akcie preukázateľné poučenie žiakov, pedagogického dozoru a zdravotníka o možnostiach vzniku úrazu.
* Pedagogický dozor je povinný počas školskej akcie dbať na úroveň pohybovej vyspelosti, predchádzajúci výcvik, výkonnosť a zdravotný stav žiakov. Počas školskej akcie zohľadňujú stav a vývoj počasia, včas a v primeranej miere zaraďujú prestávky na odpočinok.
* Za výber lokality pre školský výlet, príp. objektu v ktorom bude prebiehať exkurzia, zodpovedá vedúci školskej akcie. Lokalitu aj objekt vyberá podľa technickej vyspelosti a celkovej zdatnosti žiakov a s ohľadom na ďalšie objektívne príčiny prípadného zdravotného postihnutia žiakov.
* Prípadný úraz vedúci školskej akcie eviduje ako školský úraz a zabezpečí jeho riadne ošetrenie.

Vedúci školskej akcie pred zahájením školskej akcie poučí účastníkov o celom programe, organizačných opatreniach, o tom ako sa majú správať v mieste školskej akcie (pri presunoch v navštívených objektoch, pri vodných tokoch, v jaskyniach, v horách pri výstupoch, v hmle, v búrke a pod.) o vhodnom výstroji, obuvi, batožine, príslušnom vybavení a pred každým presunom ho skontroluje.

* Pri školskej akcii je pedagogický dozor povinný sa riadiť a rešpektovať pokyny a platné nariadenia príslušných kompetentných orgánov o predchádzaní úrazovosti a zabezpečovaní verejného poriadku.
* Pri školských výletoch sa musia pedagógovia so žiakmi pohybovať len po vyznačených trasách a nesmú používať skratky. Horolezecké túry so žiakmi sa nepovoľujú.
* Vedúci školského výletu je pri turistike povinný oznamovať miesto kade bude prebiehať trasa a včas hlásiť prípadné zdržanie.
* V autobuse musia žiakov sprevádzať najmenej dvaja sprievodcovia.
* Na výletoch možno povoliť kúpanie len na kúpaliskách schválených okresným hygienikom. Pri kúpaní môžu žiaci vstupovať do vody v skupinách najviac po 10 žiakov, a to v miestach, kde je kúpanie povolené a dozor vykonáva plavčík.

Čl.10

Výchovné opatrenia

Pri porušení tohto poriadku, alebo porušení pravidiel bezpečnosti a ochrany zdravia udeľuje vedúci školskej akcie nasledujúce výchovné opatrenie:

* napomenutie vedúcim školskej akcie,
* pokarhanie vedúcim školskej akcie,
* o udelených výchovných opatreniach informuje zákonného zástupcu, riaditeľa školy a pedagogickú radu.

Čl.11

Schválenie školskej akcie riaditeľkou školy

* Školská akcia sa uskutoční ak je jeho organizácia, financovanie a riešenie pracovnoprávnych otázok schválené riaditeľkou školy.
* Riaditeľka školy nepovolí účasť na školskom výlete žiakovi, ktorému bolo v danom školskom roku udelené výchovné opatrenie triednym učiteľom alebo riaditeľkou školy, ktorého zdôvodnením bolo nerešpektovanie pokynov pedagogických alebo nepedagogických pracovníkov a nevhodné či vulgárne chovanie a vyjadrovanie, alebo mu bola znížená známka zo správania.

Čl.12

Ekonomické zabezpečenie

* Náklady na školskú akciu si hradia žiaci sami.
* V prípade vylúčenia žiaka sa peniaze nevracajú, s výnimkou zdravotných dôvodov.
* V prípade neúčasti žiaka zo zdravotných dôvodov a závažných rodinných dôvodov sa nevracajú cestovné náklady ak nebude zabezpečený náhradník za chorého žiaka.
* V prípade zabezpečenia náhradníka sa vracia suma v plnej výške.
* Ekonomické zabezpečenie učiteľov sa riadi Zákonníkom práce.

Čl.13

Objednávka školskej akcie a poistenie

* Po schválení organizácie, financovania a riešenia pracovnoprávnych otázok vypracuje vedúci školskej akcie objednávku školskej akcie.
* Objednávku podpisuje vedúci akcie.
* Pred zahájením školskej akcie musia mať všetci žiaci platné úrazové poistenie.

Čl.14

Súťaže

Bezpečnosť a ochrana zdravia účastníkov súťaží

* Počas organizovania súťaže musí byť dodržaná bezpečnosť a ochrana zdravia (ďalej len „bezpečnosť") všetkých účastníkov súťaže a sprievodných podujatí.
* Za dodržiavanie bezpečnosti počas súťaže zodpovedajú organizátori a pedagógovia poverení riaditeľkou školy.
* Do miesta konania súťaže a späť cestujú deti a žiaci v sprievode zamestnanca školy alebo inej plnoletej osoby, s ktorou sa dohodla riaditeľka školy. Na účasť detí a neplnoletých žiakov na súťaži mimo sídla školy sa vyžaduje súhlas ich zákonného zástupcu alebo osoby poverenej ich zastupovaním.

**Zásady pre športové súťaže a hry:**

* riaditeľka školy alebo ZRŠ určia osobu, ktorá bude zodpovedať za celú akciu,
* výber akcie musí zodpovedať veku, vyspelosti a počtu účastníkov a druhu súťaže;
* preveriť navrhované trasy alebo športoviská a vytipovať nebezpečné miesta (nebezpečenstvo pádu, málo priestoru, možnosť stretu s ostrým alebo tvrdým predmetom); ak nie je možné také miesta odstrániť, vynechať či obísť, je nutné ich o značiť, obložiť alebo inak zabrániť ohrozeniu nebezpečenstvu;
* na začiatku akcie je nutné účastníkov oboznámiť s organizačnými pokynmi, pravidlami súťaže, vymedzenie priestoru súťaží, popisom trate, jej značenie, so zásadami bezpečnosti (dovolené činnosti, zakázané činnosti, postup v prípade úrazu alebo inej mimoriadnej udalosti)

Čl.15

Záver

* Práva a povinnosti účastníkov školskej akcie, ktoré neupravuje tento poriadok, vychádzajú zo všeobecne platných právnych predpisov a nariadení. V prípade nejasností rozhoduje vedúci školskej akcie.
* Vedúci školskej akcie má oprávnenie uskutočniť úpravy v organizačnom poriadku VVE, ak nastanú dôvody, ktoré nebolo možné vopred predpokladať.

**Táto smernica nadobúda účinnosť 1. 1. 2020**

V Mikušovciach, dňa 15.12. 2019 Ing. Viera Jakúbková

 riaditeľka školy

PRAVIDLÁ BEZPEČNOSTI A OCHRANY ZDRAVIA NA VÝLETE, VYCHÁDZKE A EXKURZII

1. Všetci účastníci školskej akcie sa musia oboznámiť s Organizačným poriadkom výletov, vychádzok a exkurzií.
2. Zákonný zástupca žiaka predloží pred zahájením školskej akcie prehlásenie o tom, že je žiak zdravý, že mu nebola nariadená karanténna izolácia a ani mu nie je nič známe o eventuálnom styku študenta s nákazlivou chorobou.
3. Žiaci sú povinní pripútať sa v dopravnom prostriedku bezpečnostným pásom (ak je ním vybavený).
4. Žiaci sú na školskej akcie povinný dodržiavať Vnútorný poriadok školy doplnený Organizačným poriadkom výletov, vychádzok a exkurzií, pokyny vedúceho školskej akcie, pedagogického dozoru, sprievodnej osoby, zdravotníka, denný režim, poriadok ubytovacieho zariadenia a športového areálu, nočný kľud, pravidlá bezpečnosti, požiarnej ochrany a ďalšie všeobecne právne predpisy, vrátane pravidiel správania
5. Žiaci dodržujú čistotu a poriadok v celom areáli ubytovacieho zariadenia (izby, jedáleň, spoločenské miestnosti, hygienické priestory, exteriér) a v oblastiach mimo ubytovacieho zariadenia
6. Žiaci sa stretávajú v spoločenských miestnostiach. Vzájomné návštevy na izbách (chatkách) sú dovolené len po dohode s vedúcim školskej akcie.
7. Žiaci majú prísne zakázané opúšťať areál ubytovacieho zariadenia.
8. Žiaci sú povinní pri prechádzaní cez pozemné komunikácie využívať priechody pre chodcov, prechádzať organizovane, pozorne a vzhľadom na cestnú premávku neohrozovať jej bezpečnosť a seba samých.
9. Žiaci sa v rámci osobného voľna, ktoré je určené na prehliadku mesta, obce alebo nákup, musia pohybovať minimálne vo dvojiciach, z dôvodu straty orientácie, autonehody, zdravotných problémov a pod.
10. Vlastniť, donášať, distribuovať a zneužívať návykové a omamné látky vrátane alkoholu je prísne zakázané.
11. Závady zistené po príchode do ubytovacieho zariadenia nahlásia žiaci vedúcemu školskej akcie.
12. Všetky straty žiak okamžite nahlási vedúcemu školskej akcie.
13. Účasť všetkých žiakov na stanovenom dennom režime školskej akcie je povinná, žiak nesmie opustiť skupinu bez povolenia vedúceho školskej akcie.
14. Ochorenie, alebo zranenie oznámi žiak okamžite vedúcemu školskej akcie alebo pedagogickému dozoru
15. Nad žiakmi, ktorí sú zo zdravotných dôvodov ospravedlnení z denného programu školskej akcie, je vykonávaný dozor. Žiak nesmie opustiť priestor, ktorý mu dozor určil.
16. Porušenie pravidiel školskej akcie bude posudzované v súlade s Vnútorným poriadkom školy a Organizačným poriadkom výletov, vychádzok a exkurzií.